“หุ้นเอเชีย” ผันผวน! จับตาจีน-สหรัฐฯ เปิดตัวเลขเงินเฟ้อเดือนเม.ย.
“หุ้นเอเชีย” ผันผวน! นลท. จับตาจีน-สหรัฐฯ เปิดตัวเลขเงินเฟ้อเดือนเม.ย. และกังวลเฟดเร่งขึ้นดอกเบี้ย
“หุ้นเอเชีย” ผันผวน! นลท. จับตาจีน-สหรัฐฯ เปิดตัวเลขเงินเฟ้อเดือนเม.ย. และกังวลเฟดเร่งขึ้นดอกเบี้ย
11 พ.ค. 2565

ผู้สื่อข่าวรายงานว่า ตลาดหุ้นเอเชียเปิดผันผวน เนื่องจากนักลงทุนยังคงกังวลเกี่ยวกับแนวโน้มที่ธนาคารกลางสหรัฐ (เฟด) จะเร่งปรับขึ้นอัตราดอกเบี้ยเพื่อสกัดเงินเฟ้อ ขณะที่ตลาดจับตาการรายงานข้อมูลดัชนีราคาผู้บริโภค (CPI) และดัชนีราคาผู้ผลิต (PPI) เดือนเม.ย.ของจีนวันนี้
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,045.38 จุด ลดลง 121.72 จุด หรือ -0.47%, ดัชนี HSI ตลาดหุ้นฮ่องกงเปิดวันนี้ที่ 19,511.80 จุด ลดลง 121.89 จุด หรือ -0.62% และดัชนี SSE Composite ตลาดหุ้นจีนเปิดวันนี้ที่ 3,035.39 จุด ลดลง 0.45 จุด หรือ -0.01%
โดยตลาดยังคงกังวลเกี่ยวกับผลกระทบของการที่เฟดเร่งปรับขึ้นอัตราดอกเบี้ยยังคงเป็นปัจจัยกดดันตลาด โดย FedWatch Tool ของ CME Group บ่งชี้ว่า ขณะนี้นักลงทุนให้น้ำหนัก 75% ที่เฟดจะปรับขึ้นอัตราดอกเบี้ย 0.75% ในการประชุมวันที่ 14-15 มิ.ย. ซึ่งเพิ่มขึ้นจากระดับ 19% เมื่อเดือนที่แล้ว
ขณะเดียวกันนักลงทุนยังจับตาสหรัฐเปิดเผยดัชนีราคาผู้บริโภค (CPI) ประจำเดือนเม.ย.ในวันนี้เวลา 19.30 น. ตามเวลาไทย ด้านนักวิเคราะห์คาดการณ์ว่า ดัชนี CPI เป็นมาตรวัดเงินเฟ้อจากการใช้จ่ายของผู้บริโภค จะปรับตัวขึ้น 8.1% ในเดือนเม.ย. เมื่อเทียบรายปี ซึ่งต่ำกว่าระดับ 8.5% ในเดือนมี.ค. ซึ่งเป็นระดับสูงสุดนับตั้งแต่เดือนธ.ค. 2524
สำหรับข้อมูลเศรษฐกิจในภูมิภาคที่รายงานแล้ว สำนักงานสถิติแห่งชาติเกาหลีใต้เผยว่า ตัวเลขจ้างงานเดือนเม.ย. เพิ่มขึ้น 865,000 ตำแหน่งในเดือนเม.ย. เมื่อเทียบเป็นรายปี แตะที่ระดับ 28.08 ล้านตำแหน่ง ซึ่งเป็นการปรับตัวขึ้นติดต่อกันเป็นเดือนที่ 14 เนื่องจากเศรษฐกิจเกาหลีใต้ยังคงอยู่ในทิศทางฟื้นตัว แม้เศรษฐกิจทั่วโลกยังคงเผชิญกับความไม่แน่นอนก็ตาม
ทั้งนี้ ตัวเลขจ้างงานเดือนเม.ย.ขยายตัวได้ดีกว่าในเดือนมี.ค.ซึ่งปรับตัวขึ้น 831,000 ตำแหน่ง และถือเป็นการขยายตัวแข็งแกร่งที่สุดนับตั้งแต่เดือนเม.ย. 2543
ส่วนอัตราว่างงานเดือนเม.ย.ลดลง 1% เมื่อเทียบรายปี แตะที่ระดับ 3% ซึ่งเป็นระดับต่ำสุดนับตั้งแต่เดือนมิ.ย. 2542 ส่วนจำนวนประชาชนที่ไม่มีงานทำปรับตัวลดลง 283,000 ราย สู่ระดับ 864,000 รายในเดือนเม.ย.